Besedilo člena 36(1)(c) Uredbe št. 6/2002 o modelih Skupnosti določa, da mora prijava za registracijo modela vsebovati „prikaz videza izdelka, primeren za reprodukcijo“. Zdi se, da je s tem besedilom poudarjena tehnična kakovost prikaza. Vendar že zgolj pojem prikaz zajema misel, da mora biti videz izdelka mogoče jasno identificirati

Poleg tega je treba ugotoviti, da člen 4(1)(e) Uredbe št. 2245/2002 o izvajanju Uredbe št. 6/2002, čeprav k vsebinskim zahtevam iz člena 36(1)(c) Uredbe št. 6/2002 ne dodaja drugih vsebinskih zahtev, med drugim natančneje določa, da mora biti kakovost reprodukcije taka, da so vse podrobnosti predmeta, katerega varstvo se zahteva, jasno razločne.

Analiza besedila tega člena 36(1)(c) torej pripelje do ugotovitve, da mora prikaz videza izdelka, katerega registracija se zahteva, omogočiti, da se ta videz izdelka jasno identificira.

Dobesedno razlago člena 36(1)(c) Uredbe št. 6/2002 potrjuje teleološka razlaga te določbe, ki mora prispevati k pravilnemu delovanju sistema registracije modelov. Namen zahteve grafičnega prikaza je tako zlasti opredelitev samega videza izdelka, da se ugotovi točni predmet varstva, ki se prizna njegovemu nosilcu z registriranim modelom.

V zvezi s tem je treba poudariti, da je namen registracije modela v javni register ta, da se omogoči dostop do tega modela pristojnim organom in javnosti, zlasti gospodarskim subjektom. Na eni strani morajo pristojni organi, da lahko izpolnijo svoje obveznosti glede predhodnega preizkusa prijav za registracijo in glede objave in vzdrževanja ustreznega in natančnega registra modelov, jasno in natančno poznati naravo bistvenih elementov videza izdelka.

Na drugi strani morajo imeti gospodarski subjekti možnost, da se jasno in natančno prepričajo o opravljenih registracijah ali o prijavah za registracijo, ki so jih vložili njihovi sedanji ali potencialni konkurenti, in da imajo tako upoštevne informacije v zvezi s pravicami tretjih. Namen take zahteve je, da se zagotovi pravna varnost tretjih oseb.

Iz tega izhaja, da sistem Skupnosti glede modelov, ki izhaja iz Uredbe št. 6/2002, potrjuje razlago, do katere pripelje besedilo člena 36(1)(c) te uredbe s tem, da se z njim zahteva, da mora prikaz videza izdelka, katerega registracija se zahteva, omogočati, da se ta videz izdelka jasno identificira.

Ta ugotovitev je poleg tega potrjena tudi z okoliščino, da pridobitev datuma vložitve prijave, ki je v skladu s členom 38 Uredbe št. 6/2002 datum, na katerega se dokumenti, ki vsebujejo informacije, opredeljene v členu 36(1) te uredbe, vložijo pri Evropskem uradu za intelektualno lastnino, imetniku zadevnega modela omogoča, da uveljavlja prednostno pravico v smislu člena 41 Uredbe št. 6/2002. Že zgolj to, da datum vložitve omogoča priznanje te prednostne pravice, namreč utemeljuje, da se zahteva, da prikaz ne sme vsebovati nenatančnosti glede videza izdelka, katerega registracija se zahteva. Tako bi nenatančna prijava za registracijo ustvarila tveganje, da bi se za model, katerega predmet varstva ni jasno identificiran, zaradi prednostne pravice priznalo prekomerno varstvo.

Nazadnje, razlago, v skladu s katero člen 36(1)(c) Uredbe št. 6/2002 zahteva, da prikaz videza izdelka, ki je vsebovan v prijavi za registracijo, omogoča, da se jasno identificira predmet, za katerega se zahteva varstvo, potrjuje tudi analiza te določbe glede na njeno sobesedilo.

V zvezi s tem je treba, ker člen 36(5) Uredbe št. 6/2002 določa, da mora prijava za registracijo izpolnjevati pogoje, ki so določeni z Uredbo št. 2245/2002, primerjati preostale določbe zadnjenavedene uredbe v zvezi s prijavo za registracijo.

Tako je treba poudariti, da člen 12(2) Uredbe št. 2245/2002 določa, da se s popravki prijave za registracijo ne sme spremeniti prikaza zadevnega videza izdelka. To pa nujno pomeni, da mora prijava za registracijo, preden se zanjo pridobi datum vložitve, vsebovati tak prikaz, ki omogoča, da se identificira predmet, za katerega se zahteva varstvo. Uredbe št. 6/2002 namreč ni mogoče razlagati tako, da dopušča, da bi bilo mogoče za prijavo za registracijo šteti, da je bila veljavno vložena, čeprav ne omogoča, da bi se jasno identificiral videz izdelka, katerega registracija se zahteva, in čeprav te pomanjkljivosti ni več mogoče odpraviti.

Jezikovna, teleološka in kontekstualna analiza člena 36(1)(c) Uredbe št. 6/2002 pripelje do ugotovitve, da je treba to določbo razlagati tako, da zahteva, da prikaz videza izdelka, katerega registracija se zahteva, omogoča, da se jasno identificira ta videz izdelka, ki je predmet varstva, ki se zahteva s to prijavo.

Iz člena 46(2) Uredbe št. 6/2002 pa izhaja, da se prijava, ki vsebuje pomanjkljivosti v zvezi s pogoji iz člena 36(1) te uredbe, ki v predpisanem roku niso bile odpravljene, ne obravnava kot prijava za registracijo modela Skupnosti in da se zanjo zato ne potrdi datum vložitve.

(Glej točke od 49 do 61.)